OSP พุ่งเกือบ 4% โบรกคาดปี 66 ยอดขายเพิ่ม-ต้นทุนลด ดันกำไรโต 30%
OSP พุ่งเกือบ 4% ราคาแตะ 29 บ. โบรกแนะนำ “ซื้อ” เป้า 33 บ. ชี้ไตรมาส 3/65 ผ่านจุดต่ำสุดมาแล้ว ไตรมาส 4/65 เริ่มฟื้น  คาดปี 66 ยอดขายเพิ่ม จากช้อปดีมีคืน-ออกสินค้าใหม่ พร้อมประเมินต้นทุนบรรจุภัณฑ์ลดลง ดันกำไรกลับมาเติบโต 30%
OSP พุ่งเกือบ 4% โบรกแนะนำ “ซื้อ” คาดปี 66 ยอดขายเพิ่ม จากช้อปดีมีคืน-ออกสินค้าใหม่ พร้อมประเมินต้นทุนบรรจุภัณฑ์ลดลง ดันกำไรกลับมาเติบโต 30%
6 ม.ค. 2566

ผู้สื่อข่าวรายงานว่า วันนี้ (6 ม.ค.66) ราคาหุ้นบริษัท โอสถสภา จำกัด (มหาชน) หรือ OSP ล่าสุด ณ เวลา 14:50 น. อยู่ที่ระดับ 29 บาท บวก 1 บาท หรือ 3.57% สูงสุดที่รดะดับ 29.50 บาท ต่ำสุดที่ระดับ 28 บาท ด้วยมูลค่าซื้อขาย 567.36 ล้านบาท

ทั้งนี้ บล.แลนด์ แอนด์ เฮ้าส์ ระบุในบทวิเคราะห์ แนะนำ “ซื้อ” OSP ราคาเป้าหมาย 33 บาท คาดกำไรผ่านพ้นจุดต่ำสุดในงวดไตรมาส 3/65 ไปแล้ว โดยได้รับผลกระทบส่วนแบ่งตลาดเครื่องดื่มชูกำลังที่ลดลงจากเกิน 50% เหลือเพียง 48.2%
อย่างไรก็ดีคาดกำไรฟื้นตัวในไตรมาส 4/65 จากผลของฤดูกาลท่องเที่ยว บวกกับการออก M-150 รสน้ำผึ้งราคาเพียง 10 บาท ตั้งแต่กลางไตรมาส 3/65 จะช่วยให้ส่วนแบ่งตลาด และยอดขายของ OSP ฟื้นตัวดีขึ้นมาก ขณะที่คาดไตรมาส 1/66 ยอดขายรับผลบวก ช้อปดีมีคืน และต้นทุนก๊าซธรรมชาติ และบรรจุภัณฑ์แก้วและกระป๋องที่ลดลง และคาดต้นทุนจะลดลงมากครึ่งหลังปี 66 ช่วยหนุนกำไรปี 66 กลับมาเติบโต 30%